钦定古今图书集成/方舆汇编/职方典/第1193卷 > 荆州府风俗考 府县志合载
## 钦定古今图书集成/方舆汇编/职方典/第1193卷 > 荆州府风俗考 府县志合载

本府。〈江陵县附郭。〉

《史记》：“西楚劲直，地薄寡积。”

《汉书》：“有江汉之饶，春夏力农，秋冬业渔，少积聚，信卜筮。”

《荆州记》：“郡少农桑，农不如工，工不如商。”

宋大观《中学记》：“养士至七百人，学校之盛，甲于湖南。”

《方舆胜览》。江陵，衣冠薮泽，

《寰宇记》：“唐武德之后，流佣浮食者众，五方杂居，风俗大变。”

《元志》民“质直好义，不事夸诈。”

《旧志》：“士习谨厚，民情淳朴，率敬鬼重祀。”

《舆图》“极冲” ，疲多水患。

正月元日　食胶牙饧，取胶固之义。又服桃汤。俗传“桃者五行之精，厌伏邪气，制百鬼也。” 又贴画鸡户，上悬苇索，插符于旁。

立春日　，悉剪彩为燕戴之，贴“宜春” 字于门，为拖钩之戏。以绠作篾缆相𦊰，绵亘数里，鸣鼓牵之。按公输游楚，为载舟之戏。退则钩之，进则强之，名曰钩强，遂以钩为戏起此。

人日　，剪彩为人，贴屏风上，亦戴之头鬓。《董勋》曰：“像人入新年，形容改从新也。”

望日　祭门，先以杨枝插门，随杨枝所指，仍以酒脯及膏粥插箸而祭之。其夕，迎紫姑以卜社日　，以猪羊调和其饭，谓“社饭。” 以匏盛之，相遗送。

三月三日　，四民并出水渚，为“流觞曲水” 之饮，亦有《斗百草》之戏。

五日　，以竹筒贮米，投于水，以祭三闾大夫。盖相沿于“楝叶五丝为蛟龙所惮” 之说，故后人作粽焉。又俗谓此日三闾投汨罗，故以舟楫竞渡救之。是日以菖蒲或镂或屑，泛酒以辟疫，并蹋百草，采艾以为人，悬门户上，以禳毒气。又曰：宗测以五月五日未鸡鸣时采艾，见似人处，揽而取之，用灸有验。又竞采杂药。十三日，相传关帝诞辰也。远近走祀若狂。是日类多风雨，谓之磨刀雨。坊村少年具法驾鼓乐，导神出游，各以栀子、榴花插鬓，彩衣绣袜，观者塞衢。先期，父老结棚演《忠义传奇》，云以娱神，然亦乡之愚子弟也。伏日　作汤饼食，名为辟恶饼。

七夕　，以彩丝穿七孔针，陈瓜果于庭中以乞巧。有蛛丝网于瓜上，则以为得巧。俗谓“七月七日，天孙织锦日” 也。

中秋　俗云此夜之月，关乎来岁元夕，故有“云掩中秋月，雨洒上元灯” 之谚。湖陂渔父则又以无月为庆，以中秋月明，水清鱼寡孔自来。《中秋无月饮文工部斋》诗：“微雨迷清昼，秋怀应更悲。可知今夜月，已被薄云欺。潦净溪犹涨，叶凋林未衰。为欢期永夕，红烛莫辞移。”

九日　，民间以粉面蒸糕，上置小鹿数枚，号曰“鹿糕。”

冬至　谓之亚岁。袜履之献舅姑，仪如古腊日　。蔡邕《独断》：“腊者，岁终大祭，纵吏民酺饮。”

抑即周人之蜡也。秦始皇更名嘉平节，汉人定以岁终戊日。《玉烛宝典》云：“腊者祭先祖，蜡者祭百神，同日异祭。后但以十二月八日当之。” 是日人家决水贮盎，谓之腊水，经三春不坏。

二十四日　，俗号为小年。人家悉以竹枝扫户宇，更易桃符，夜具酒饧果饵祀灶，田夫燎火畦塍间，曰“照田蚕。” 自是至除日，亲知馈遗交错，即古馈岁之俗也。

除夕　各具肴蔌，谓宿岁之储，以迎新年，相聚而饮，留宿岁饭至新年，弃之街衢，以为弃故纳新也。又用竹然火庭中，为惊厕鬼。俗云：“厕鬼以是日游行，能夺小儿精魄。”

公安县

《旧志》：人性质朴，知耻守廉，士好读书，民多负气。俗尚农轻末，虽士人亦勤播植，至于粪灌耘插，皆躬自督之。布种最早，花朝以后即有下田者。至五月望后尝新，以新之早晚为胜负。插秧多用女子，男子止击鼓按节，或负担馈食。问之，则曰“手足滞钝，不如妇女之捷。”

乡村多湖，居民有湖业者，秋冬之间，招诸渔户，聚族捕鱼。舴艋既集，数罟齐张，银刀玉尺，飞舞水面。乡人好事者，治酒具轻舫而逐之。

妇女勤纺绩，而衣无华饰，虽士绅家妇女，皆躬操纺绩染涅。婚嫁皆用布，亦有躬蚕者，桑瘦而蚕细，丝亦生硬，织为土绢。亦有收败茧作䌷者，曰“撚䌷。”

邑人最重擂茶，以茶叶合芝麻、胡桃捣为酿，入水煎之。凡大小宴会，皆先饮此，故邑人呼巳末午初为擂茶时。江陵人尝笑曰：“一日十二时，贵邑独闰其一，何也？” 曰：“擂茶时也。”

婚礼，初用钗钏茶礼问名，男女家皆以《庚帖》付媒妁，谓之“草茶。” 次纳采礼，倍于前，俗谓之“正茶” ；此后有送鞋段及布疋者，俗谓之“过麻。” 最后举纳币礼，金玉钗饰罗绮之类。女家则为麻几箱籯，车骑婢侍。

石首县

《旧志》：“民淳俗朴，多业耕渔，不趋商贾。”

元旦后二日，户各取挂门钱，焚之于市。五日以内，忌浇水泼地。正月十六日，县令率所属出米市街，至乡约所，命乡耆讲约读律，以化愚顽。二月花朝至十五日，户户望天晴月皎。俗云：花朝月明，棉花十分。又俗多于此月候社日之雨，谓社公社母不食旧水，故社日必雨。谚云：“春社无雨莫种田。” 是月螺蚬出水，地菜遍生乡民，男执筐以拾螺，女携莒以寻菜。盖土瘠产薄，水多田少，赖此以佐食。

三月，则藜藿野生，竹笋芽苗。乡村男妇采此常䬸。童谣云：“虾蟆叫，春老到。拔竹笋，铲藜蒿。” 四月自谷雨后，农事交作，国制息讼停征，栽苗收麦，老幼昼夜不遑。俗云：“麦黄蚕又老，工夫何日了。”

六月六日，农家齐观此日阴晴，以占牛草之贵贱。二十六日，俗谓“谷王生日” ，争观风之南北，以占岁之丰歉。是月采新谷，杀子鸡，名曰尝新。《监利县》。

《旧志》：士多好学，民勤于农桑网罟田低多水患。立春日，啖春饼、生菜，亲朋会饮，谓之“春台。” 席上元作面窝，如鸡子大者十二，以象十二月。每一窝标记，用甑烝之，如炊饭然。视水浅深、有无以稽。某月水旱多验。

十六日夜，妇女相率宵行，以消疾厄，谓之《走百病》。

十八日，烧灯造纸船，赍纸马，送至江浒，焚之以禳灾。

冬至，作赤豆粥，以禳厉鬼。

松滋县

《旧志》：“西南近山而朴，东南近水而悍。城郭中间之民秀而文，信卜筮，少积聚。中人之家渐习于奢靡游闲。”

枝江县

地通大江，军民杂处，士知尚学，俗知节俭。然地近土司，有“略卖” 之风。

彝陵州

《峡俗丛谈》：彝陵之民，质直而好义，学校之盛，甲于荆湖，故其民多好学。又谓民俗俭陋，贩夫所售，不过鱐鱼，饱民所嗜而已。故欧阳公为叙状其朴陋云：“灶廪匽井无异位，一堂之间上父子而下畜豕，岂鄙俚之遗？” 至宋季犹未改与？其覆屋皆用茅竹，而俗信鬼神。相传曰：“作瓦屋者不利。” 故欧公《书事》诗云：“道途处险人多负，邑屋临江俗善泅。腊市鱼盐朝暂合，淫祠箫鼓岁无休。”

本邑先年，人多作白布暑袜入川卖，近改作青布绵袜，或染布捆载入川卖之。舟之入蜀者，以竹相续为索，曳引而上，谓之“百丈” ，俗曰“火丈。” 呼舵工为“长年三老” ，又曰“最能” ，今或称“翁。” 自五月至八月，江流泛溢，难上舟船，守候于此，谓之“住夏” ，又曰“封峡。” 其渔人平时捕鱼，网罟、罾钓，大小不一。在船在岸，大扺略同。所不同者，一曰起汕，一曰“叉系。” 其起汕必于春，每年三月初八、十八、二十八三日，相率扣拍，令声震水面，连歌彻夜，必悲怆慷慨，乃获多鱼。此三日之期，年年不易。惟三游洞以下、十二碚以上数十里内为之。叉系必于秋，每年八月九日捕取鲟、鳇二鱼，先布网而后用叉。自钉头镇以下若干处，皆彝属地，渔人名其地曰“系。” 有金钗击、丫髻系等名，又名曰枋。过此以上，凡叉鱼不用网者，无此名色。得鱼大者一千二百斤，小亦二三百斤。其运物，或肩担、或背负，兼有之。欧阳公诗：“道途处险人多负” ，即此是也。自此东南则有担无负，西北则有负无担，此其交分处也。

其燕设丰俭不一，大抵多用大碗饮酒，多持大觥，酒味甚冽，善饮者甚多，他处每不能及。尤可异者，空中鸟如𪉍鹙、《鸧鸹》等类，群然飞鸣，其声稍异，他处听之恬然。此地则大小惊怪，曰“九头虫” ，至，相率叫号。市巷墟落，无不哄然。随手所值，若门扇箕盆之属，任意敲拍，良久乃巳。

七夕，则家点荷灯，取荷叶极大者，插蒲烛灌脂其中，然置竿头于户外树之。相传秦白起欲夜烧彝陵，望灯多而止，至今遂传为故事。

长阳县

《府旧志》：长阳风气淳朴，民俗野陋，信鬼神，刀耕火种。

宜都县

《隋地里志》：“敬鬼重祀。”

《寰宇记》：“五方杂居”

《荆州志》：“人民淳朴，力于农桑，简于词讼，尤尚廉耻。”

《彝陵旧志》：“十年一佃。”

《郡志》：“俗尚俭陋，然专事竞渡之戏。”

《宜都旧志》：“人尚俭约，少事商贾，士知学问，敦崇礼义。”

十夕，乡民以蒲黄浸香油，然于中庭，谓之“照毛烛。”

远安县

旧《县志》：“僻处深山，主客相半，士尚廉耻而厌奢竞，民务农桑而禁赌博，庶几太古之遗风。” 归州

《舆图》“山冲狡悍。”

州人耕读，樵渔者相半。少商贾，鲜蓄积。春冬之月，多采蕨粉，以补食之穷。

归邑地虽弹丸，乡音多异。夔沱南岸二处，有“鱼儿、菜子、柴儿” 、“火子” 之声，馀俱称平焉。

邑无方寸，平土即山为田，宜豆宜麦，而无水稻，故其民不务本业，而轻为邪侈，相仇害。俗以“拔河” 为戏，伐鼓以祭祀，叫啸以兴哀。

兴山县

《旧志》：“地僻山峻，讼简民淳。饶竹木，力农事，不通商贾。蕨以疗饥，葛以饷客。”

俗尚巫，凡有疾病，辄召巫禳之。

巴东县

《邑旧志》：“郡与楚接，人多劲勇。”

治临大江，舟楫如织，上通川、贵，下达吴、越。四方之民杂居萃处，负贩茶、盐，而居民亦赖以贸易饶给。然民见茶之得利，多私和恶草，令商散之他方。

施州卫

地僻山深，民杂彝獠。伐木烧菑，以种五谷，捕鱼猎兽，以供庖厨。俗尚节俭，犹近“华风” 云。

荆州卫

其俗朴鲁，能任劳苦，自耕桑渔贾而外，未尝攻奇巧，走侈靡。至于婚丧岁时，一以贫富为丰啬。然好斗健讼，当事为之隐忧云。

荆州右卫

卫以五方之人，安插荆、安二郡，嗜好各殊。然三百馀年来，大率人情风尚与荆、安之民同，故民之淳漓不一，而军之浇朴亦异云。